NARIADENIE KOMISIE (ES) č. 824/2005
z 30. mája 2005,
ktorým určujú niektoré smerné množstvá a individuálne stropy na vydávanie dovozných povolení na dodatočné množstvo týkajúce sa dovozu banánov do nových členských štátov na tretí štvrťrok 2005
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska,
so zreteľom na Akt o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, a najmä na jeho článok 41 ods. 1,
so zreteľom na nariadenie Rady (EHS) č. 404/93 z 13. februára 1993 o spoločnej organizácii trhu s banánmi (1),
keďže:
(1)
Nariadením Komisie (ES) č. 1892/2004 (2) boli prijaté prechodné opatrenia potrebné na uľahčenie prechodu od dohôd platných v nových členských štátoch pred ich vstupom do Európskej únie na dovozné dohody platné na základe spoločnej organizácie trhu s banánmi na rok 2005. S cieľom zabezpečiť zásobovanie trhu najmä v nových členských štátoch toto nariadenie dočasne stanovilo na prechodné obdobie dodatočné množstvo na účely vydávania dovozných povolení. Toto dodatočné množstvo sa musí spravovať použitím mechanizmov a nástrojov uvedených do platnosti nariadením Komisie (ES) č. 896/2001 zo 7. mája 2001, ustanovujúcim podrobné pravidlá uplatňovania nariadenia Rady (EHS) č. 404/93 týkajúceho sa opatrení pri dovoze banánov do Spoločenstva (3).
(2)
Článok 14 ods. 1 a 2 nariadenia (ES) č. 896/2001 ustanovuje, že na účely vydávania dovozných povolení sa môžu stanoviť smerné množstvá a stropy na každý štvrťrok daného roku.
(3)
Na účely vydávania dovozných povolení na tretí štvrťrok roku 2005 je vhodné stanoviť smerné množstvá a individuálne horné hranice na rovnakých percentách, ako boli stanovené na riadenie colných kvót A/B a C v nariadení Komisie (ES) č. 825/2005 (4) aby sa zabezpečilo dostatočné zásobovanie, ako aj pokračovanie obchodných tokov medzi výrobným a obchodným sektorom.
(4)
S ohľadom na skutočnosť, že ustanovenia tohto nariadenia sa musia uplatňovať pred začiatkom obdobia, v ktorom sa predkladajú žiadosti o povolenia na tretí štvrťrok 2005, treba zabezpečiť okamžité nadobudnutie platnosti tohto nariadenia.
(5)
Toto nariadenie sa musí uplatňovať na prevádzkovateľov usadených v Spoločenstve a registrovaných v súlade s článkami 5 a 6 nariadenia (ES) č. 1892/2004.
(6)
Opatrenia stanovené v tomto nariadení sú v súlade so stanoviskom Riadiaceho výboru pre banány,
PRIJALA TOTO NARIADENIE:
Článok 1
Smerné množstvo určené v článku 14 ods. 1 nariadenia (ES) č. 896/2001 na vydávanie dovozných povolení na banány v rámci dodatočného množstva ustanoveného v článku 3 ods. 1 nariadenia (ES) č. 1892/2004 sa na tretí štvrťrok 2005 určuje na 23 % množstva, ktoré je k dispozícii pre tradičných prevádzkovateľov, ako aj netradičných prevádzkovateľov ustanovených v článku 4 ods. 2 uvedeného nariadenia.
Článok 2
Maximálne povolené množstvo v zmysle článku 14 ods. 2 nariadenia (ES) č. 896/2001 pre žiadosti o povolenia na dovoz banánov v rámci dodatočného množstva ustanoveného v článku 3 ods. 1 nariadenia (ES) č. 1892/2004 sa na tretí štvrťrok 2005 určuje na:
a)
23 % osobitného referenčného množstva oznámeného podľa článku 5 ods. 5 nariadenia (ES) č. 1892/2004 v prípade tradičných prevádzkovateľov;
b)
23 % osobitnej kvóty oznámenej podľa článku 6 ods. 6 nariadenia (ES) č. 1892/2004 v prípade netradičných prevádzkovateľov.
Článok 3
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 30. mája 2005